b'\n_START_ARTICLE_\nBig Barda\n_START_SECTION_\nSarjakuva\n_START_PARAGRAPH_\nBarda syntyi noin 250 vuotta sitten Apokolipsissa ja joutui lapsena Granny Goodnesin sieppaamaksi, joka harjoitti h\xc3\xa4net sotilaaksi. Kasvettuaan aikuiseksi Granny nosti h\xc3\xa4net johtamaan Female Furies ryhm\xc3\xa4\xc3\xa4, joka koostui pelk\xc3\xa4st\xc3\xa4\xc3\xa4n naissotilaista. My\xc3\xb6hemmin Darkseidin yll\xc3\xa4tyshy\xc3\xb6kk\xc3\xa4yksen aikana Barda tapasi Darkseidin adoptiopojan Scot Freen alias Mister Miracle. Barda aavisti miehen olevan rauhaa rakastava ja rakastui h\xc3\xa4neen. Barda p\xc3\xa4\xc3\xa4tti ottaa t\xc3\xa4m\xc3\xa4n my\xc3\xb6t\xc3\xa4 riskin ja liittyi Himonin kapinallisten ryhm\xc3\xa4\xc3\xa4n, jotka auttoivat Scott Freeta pakenemaan Maahan. Lopulta Barda j\xc3\xa4tti Grannyn ja Female Furiesin matkatakseen Maahan Freen luokse. Barda menee lopulta Scott Freen kanssa naimisiin, joka p\xc3\xa4\xc3\xa4tt\xc3\xa4\xc3\xa4 ty\xc3\xb6skennell\xc3\xa4 kahlekuninkaana ja ottaa esiintymisnimekseen Mister Miracle._NEWLINE_Sittemmin Barda seurasi useita vuosia Scottin ja h\xc3\xa4nen apulaisensa Oberonin kiertueita ja p\xc3\xa4\xc3\xa4tti lopettaa supersankaritouhut muutettuaan Baileyn, New Hampshireen. Normaalista el\xc3\xa4m\xc3\xa4st\xc3\xa4 ei kuitenkaan tullut mit\xc3\xa4\xc3\xa4n ja pariskunta muutti Greenwich Villageen, New Yorkiin, jossa Barda perusti itsepuolustuskoulutuksen naisille nimelt\xc3\xa4 New Female Furies. Samalla tavallisen kotiel\xc3\xa4m\xc3\xa4n ohella h\xc3\xa4n p\xc3\xa4\xc3\xa4tti jatkaa supersankarin seikkailuja Oikeuden Puolustajien kanssa, mik\xc3\xa4li he tarvitsisivat h\xc3\xa4nt\xc3\xa4.\n_START_SECTION_\nBatman of the Future\n_START_PARAGRAPH_\nBig Barda esiintyi ensimm\xc3\xa4isen kerran animaationa vuonna 2000 Batman of the Future animaatiosarjan kaksiosaisessa jaksossa "The Call". Hahmon \xc3\xa4\xc3\xa4nen\xc3\xa4 toimi Farrah Forke._NEWLINE_Barda kuului noin 50 vuotta tulevaisuuteen sijoittuneessa sarjassa Oikeuden Puolustajiin, johon kuuluivat my\xc3\xb6s Ter\xc3\xa4smies, Sotahaukka, Vihre\xc3\xa4 Lyhty ja Vesitytt\xc3\xb6. Ter\xc3\xa4smies toi Batmanin ryhm\xc3\xa4\xc3\xa4n mukaan, johon Barda ei aluksi luottanut varsinkaan, kun Batman esitti todistusaineistoa, jonka mukaan Ter\xc3\xa4smies on ollut syyp\xc3\xa4\xc3\xa4 ryhm\xc3\xa4n sabotoimiseen ja erityisesti Sotahaukan kuolemaan. Batmanin pelastettua ryhm\xc3\xa4n ja saatuaan selville Starron manipuloineen Ter\xc3\xa4smiest\xc3\xa4, Barda my\xc3\xb6nt\xc3\xa4\xc3\xa4 erheens\xc3\xa4 ja hyv\xc3\xa4ksyy Batmanin uutena j\xc3\xa4senen\xc3\xa4 ryhm\xc3\xa4\xc3\xa4n, joka kuitenkin kielt\xc3\xa4ytyy kutsusta.\n_START_SECTION_\nBatman \xe2\x80\x93 pelottomat\n_START_PARAGRAPH_\nBig Barda esiintyi vierailevassa roolissa Batman \xe2\x80\x93 pelottomat -sarjan jaksossa "The Last Bat on Earth", 19. kes\xc3\xa4kuuta 2009, jossa hahmon \xc3\xa4\xc3\xa4nen\xc3\xa4 toimi Diane Delano. Hahmolla oli hyvin pieni rooli, kun h\xc3\xa4n kritisoi Mister Miraclea hyv\xc3\xa4ntekev\xc3\xa4isyystempun j\xc3\xa4lkeen laiskuudesta kotit\xc3\xb6it\xc3\xa4 kohtaan.\n_START_SECTION_\nSuperman/Batman: Apocalypse\n_START_PARAGRAPH_\nJulianne Grossman \xc3\xa4\xc3\xa4nin\xc3\xa4ytteli Big Bardaa animaatioelokuvassa Superman/Batman: Apocalypse vuonna 2010._NEWLINE_Ter\xc3\xa4smies, Ihmenainen ja Batman pyysiv\xc3\xa4t apua Bardalta, pelastaakseen Ter\xc3\xa4smiehen serkun Karan. He matkaavat Bardan siirtym\xc3\xa4laitteella Apokolipsille, jossa ryhm\xc3\xa4 hajaantuu. Barda matkaa jalan Ihmenaisen kanssa ja kaksikko l\xc3\xb6yt\xc3\xa4\xc3\xa4 tiens\xc3\xa4 gladiaattoriareenalle, jossa h\xc3\xa4n kohtaa entisen ryhm\xc3\xa4ns\xc3\xa4 Female Furiesin, sek\xc3\xa4 Granny Goodnesin. Vaikean taistelun p\xc3\xa4\xc3\xa4tteeksi kaksikko onnistui kukistamaan vihollisensa ja sieppaamaan Granny Goodnesin, jonka he viev\xc3\xa4t Darkseidin luokse, jossa Ter\xc3\xa4smies ja Batman odottavat Karan kanssa. My\xc3\xb6hemmin Barda n\xc3\xa4hd\xc3\xa4\xc3\xa4n elokuvan lopussa kuuntelemassa Ter\xc3\xa4smiehen puhetta, jossa h\xc3\xa4n samalla esittelee Karan Ter\xc3\xa4stytt\xc3\xb6n\xc3\xa4.'